b'\n_START_ARTICLE_\nEnron\n_START_PARAGRAPH_\nEnron je razvpita ameri\xc5\xa1ka energetska dru\xc5\xbeba s sede\xc5\xbeem v Houstonu, v ameri\xc5\xa1ki zvezni dr\xc5\xbeavi Teksas, najbolj znana po odmevnem ste\xc4\x8daju, ki se je pri\xc4\x8del 30. novembra 2001. Tik pred ste\xc4\x8dajem je imela 21.000 zaposlenih po celem svetu in je poslovala z elektri\xc4\x8dno energijo, zemeljskim plinom, papirjem in celulozo ter s telekomunikacijskimi storitvami. Na veliko se je ukvarjala tudi z investicijami in finan\xc4\x8dnim poslovanjem. V letu 2000 naj bi ustvarila prihodek v vi\xc5\xa1ini 101 miljarde ameri\xc5\xa1kih dolarjev. Revija Fortune je Enron \xc5\xa1est let zapored imenovala za\xc2\xa0\xc2\xbbnajbolj inovativno ameri\xc5\xa1ko podjetje\xc2\xab. Proti koncu leta 2001 pa je Enron do\xc5\xbeivel sramoto, ko je bilo odkrito, da je \xc5\xbee ve\xc4\x8d let golufivo prikazoval ugodne poslovne izide. Nadaljnji postopki so pokazali, da je bilo goljufivo poslovanje sistemati\xc4\x8dno in na\xc4\x8drtovano, izvedeno pa s pomo\xc4\x8djo\xc2\xa0\xc2\xbbustvarjalnega ra\xc4\x8dunovodstva\xc2\xab\xc2\xa0(ang. creative accounting)._NEWLINE_V ste\xc4\x8dajnem postopku je 4.000 zaposlenih izgubilo slu\xc5\xbebe, 29 vodilnih pa je bilo obdol\xc5\xbeenih poslovnih goljufij.\xc2\xa0\xc2\xbbEnron\xc2\xab\xc2\xa0je postal simbol za goljufivo poslovanje nekaterih velikih korporacij in do takrat najve\xc4\x8dji bankrot v zgodovini ZDA . Enron je s svojim poslovanjem pomembno prispeval h Kalifornijski elektroenergetski krizi leta 2000 in 2001._NEWLINE_Ve\xc4\x8dina izmed obdol\xc5\xbeenih vodilnih oseb Enrona je bila v sodnih postopkih spoznana za krive , nekateri pa so se obsodbi izognili z visoko denarno poravnavo iz svojega premo\xc5\xbeenja. Med vidnimi udele\xc5\xbeenci padca Enrona je mednarodno svetovalno podjetje Arthur Anderson, ki je bilo glavni finan\xc4\x8dni svetovalec Enrona. Anderson je izgubil nekdanji ugled in s tem mo\xc5\xbenost za nastopanje na svetovalnem trgu._NEWLINE_Enron je leta 2004 iz\xc5\xa1el iz ste\xc4\x8dajnega postopka in \xc5\xa1e deluje v zelo zmanj\xc5\xa1anem obsegu . Upravlja s preostalimi nalo\xc5\xbebami._NEWLINE_\xc5\xa0kandal Enron \xc5\xa1e odmeva v ameri\xc5\xa1kem in svetovnem poslovnem svetu. V ZDA so posledi\xc4\x8dno spremenili nekatere zakone in poslovna ter ra\xc4\x8dunovodska pravila._NEWLINE_Odmev Enronovega poslovanja v Sloveniji so dobili domnevno sporni posli Elesa v letih 2000 in 2001. Revizijsko poro\xc4\x8dilo Ra\xc4\x8dunskega sodi\xc5\xa1\xc4\x8da RS je domnevo o nepravilnosti poslovanja Elesa ovrglo._NEWLINE_Enron je zgradil v poslovnem sredi\xc5\xa1\xc4\x8du Houstona dve opazni ovalni stolpnici v steklu.'